## Uredba o načinu utvrđivanja naknade za privremeno oduzete pokretnine radi provedbe mjera zaštite i spašavanja

### NN 85/2006 (26.7.2006.), Uredba o načinu utvrđivanja naknade za privremeno oduzete pokretnine radi provedbe mjera zaštite i spašavanja

# VLADA REPUBLIKE HRVATSKE

**2024**

Na temelju članka 55. stavka 3. Zakona o zaštiti i spašavanju (»Narodne novine«,
broj 174/2004), Vlada Republike Hrvatske je na sjednici održanoj 20. srpnja
2006. godine donijela

## UREDBU

### O NAČINU UTVRĐIVANJA NAKNADE ZA PRIVREMENO ODUZETE POKRETNINE RADI PROVEDBE MJERA ZAŠTITE I SPAŠAVANJA

I. OPĆA ODREDBA

Članak 1.

Ovom Uredbom uređuje se način utvrđivanja naknade vlasniku ili korisniku za
korištenje pokretnine koja mu je privremeno oduzeta radi provedbe mjera zaštite
i spašavanja ili koji je privremeno ograničen u izvršavanju svoga vlasničkog
prava, te način utvrđivanja naknade štete ako je pri tome pokretnina oštećena
ili uništena.

II. NAČIN UTVRĐIVANJA NAKNADE VLASNIKU ILI KORISNIKU ZA KORIŠTENJE PRIVREMENO
ODUZETE POKRETNINE

Članak 2.

Vlasnik ili korisnik pokretnine koja se privremeno oduzima, sukladno odredbama
članka 30. stavaka 1. i 3. i članka 53. stavka 1. podstavka 2. Zakona o zaštiti
i spašavanju, dužan je, odmah ili u vremenu naznačenom u pozivu, pokretninu
staviti na raspolaganje tijelu koje je naložilo mobilizaciju.
Pokretnina se predaje u ispravnom stanju sa svim pripadajućim alatima, priborom
i dodatnom opremom za namjensko korištenje pokretnine.
Radi upravljanja pokretninom koja se privremeno oduzima, s pokretninom se može
mobilizirati i stručna posada ili rukovatelj pokretnine.
Osobe iz stavka 3. ovog članka imaju status mobiliziranih građana te sva prava i
obveze utvrđene odredbama Zakona o zaštiti i spašavanju i posebnim propisima.

Članak 3.

Prilikom oduzimanja pokretnine, djelatnik ili ovlaštena osoba nadležnog tijela
koje je naložilo mobilizaciju, pregledat će pokretninu uz nazočnost vlasnika ili
korisnika i sačiniti Zapisnik o privremenom oduzimanju pokretnine, u dva
primjerka, na obrascu koji je u prilogu ove Uredbe (Prilog 1) i čini njen
sastavni dio.

Članak 4.

Privremeno oduzeta pokretnina koristi se za provedbu aktivnosti zaštite i
spašavanja na lokacijama koje odredi nadležni zapovjednik zaštite i spašavanja.
Zapovjednik iz stavka 1. ovog članka dužan je osigurati nadzor nad privremeno
oduzetim pokretninama.

Članak 5.

Nakon prestanka korištenja privremeno oduzete pokretnine, djelatnik ili
ovlaštena osoba nadležnog tijela koje je naložilo mobilizaciju, uz nazočnost
vlasnika ili korisnika, pregledat će pokretninu i sačiniti Zapisnik o povratu
privremeno oduzete pokretnine, na obrascu koji je u prilogu ove Uredbe (Prilog
2) i čini njen sastavni dio.
Zapisnik se izrađuje u dva primjerka, od kojih jedan primjerak zadržava tijelo
koje je naložilo i provelo privremeno oduzimanje pokretnine, a drugi primjerak
zadržava vlasnik pokretnine.
Ako se pregledom utvrdi oštećenje ili uništenje pokretnine koje je nastalo
tijekom privremenog oduzimanja, u zapisniku o povratu privremeno oduzete
pokretnine navode se uzroci uništenja i otuđenja pokretnine, navedeni u članku
10. ove Uredbe, koji moraju odgovarati podacima iz zapisnika o očevidu
Ministarstva unutarnjih poslova, a zapisniku se prilaže dokumentacija o procjeni
štete izrađena od strane ovlaštenog procjenitelja i zapisnik o policijskom
očevidu.

Članak 6.

Vlasnik ili korisnik pokretnine, radi ostvarivanja prava na naknadu propisanu
ovom Uredbom, podnosi tijelu koje je naložilo privremeno oduzimanje pokretnine
Zahtjev za naknadu za privremeno oduzetu pokretninu, na obrascu koji je u
prilogu ove Uredbe (Prilog 3) i čini njen sastavni dio.

Članak 7.

Tijelo koje je naložilo privremeno oduzimanje pokretnine donosi rješenje i
isplaćuje vlasniku pokretnine naknadu za privremeno oduzetu pokretninu sukladno
odredbama ove Uredbe.
Protiv rješenja iz stavka 1. ovog članka vlasnik ili korisnik pokretnine može
podnijeti tužbu nadležnom sudu.

III. VISINA NAKNADE ZA PRIVREMENO ODUZETU POKRETNINU

Članak 8.

Vlasnik ili korisnik pokretnine ima pravo na naknadu za vrijeme privremenog
oduzimanja pokretnine od trenutka privremenog oduzimanja pokretnine do dana
prestanka mjere privremenog oduzimanja, koja se utvrđuje u visini:
1. za teretna vozila, vozila za prijevoz putnika u cestovnom prometu, plovila i
radne strojeve: po važećim cijenama po satu angažiranja određenog tipa i vrste
vozila ili stroja, koji se utvrđuje prema tržišnim uvjetima,
2. za osobna vozila: sukladno visini naknade po prijeđenom kilometru utvrđenoj
prema posebnim propisima za korisnike, koji se financiraju iz sredstava državnog
proračuna.

IV. NAKNADA ŠTETE NA POKRETNINI

Članak 9.

Tijelo koje je naložilo privremeno oduzimanje pokretnine donosi rješenje o
naknadi štete za uništenu ili otuđenu pokretninu.
Visina naknade štete utvrđuje se sukladno tržišnoj vrijednosti pokretnine,
uzimajući u obzir amortizaciju, preostalu tržišnu vrijednost uništene pokretnine
te opće stanje pokretnine, navedeno u Zapisniku o privremenom oduzimanju
pokretnine.
Visina naknade štete može se utvrditi i na temelju nalaza i stručnog mišljenja
ovlaštenog sudskog vještaka. Troškove sudskog vještaka o procjeni visine štete
snosi tijelo iz stavka 1. ovog članka.

Članak 10.

Ako je do oštećenja pokretnine došlo uslijed više sile ili djelovanja treće
osobe ili nepažnje rukovatelja i ako naknada štete nije pokrivena policom
osiguranja, tijelo koje je naložilo privremeno oduzimanje pokretnine isplaćuje
naknadu štete vlasniku ili korisniku pokretnine i ima pravo od treće osobe ili
rukovatelja koji nisu postupali s dužnom pažnjom, zahtijevati povrat iznosa
isplaćenog vlasniku ili korisniku na ime oštećenja privremeno oduzete
pokret­nine.

Članak 11.

Tijelo koje je naložilo privremeno oduzimanje pokretnine može, uz suglasnost
vlasnika ili korisnika, otkloniti nastala oštećenja i kvarove na pokretnini
putem ovlaštene fizičke ili pravne osobe i nakon toga izvršiti povrat
pokretnine.

V. ZAVRŠNA ODREDBA

Članak 12.

Ova Uredba stupa na snagu osmoga dana od dana objave u »Narodnim novinama«.

Klasa: 351-01/06-01/03
Urbroj: 5030109-06-1
Zagreb, 20. srpnja 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

PRILOG 1

![](dodatni/144683.gif)

PRILOG 2

![](dodatni/144682.gif)

PRILOG 3

![](dodatni/144681.gif)

Uredba, NN 85/2006-2024
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)